Soopihl

Soopihl (Potentilla palustris L. või Comarum palustre L.) on roosõieliste sugukonda marana perekonda kuuluv 30–90 cm kõrgune mitmeaastane poolpõõsas, mis on Eestis laialt levinud.

Soopihl kasvab veekogude kallastel ja soistel aladel. 

Rahvapäraselt nimetatakse hariliku soopihla soopihlakaks, varesejalaks, partsijalaks, partsivarbaks. Mitmed rahvapärased nimetused on tulnud taime lehtede välimusest ja kasvukohast. 

 Nimetus 

Soopihla ladinakeelne nimetus Comarum palustre on tulnud kreekakeelsest sõnast komaros, mis tähendab harilikku maasikapuud. Nimetuse andis vanakreeka filosoof Theophrastos. Mõlema taime viljad on väliselt sarnased, mistõttu on soopihla rahvapäraselt kutsutud jõemaasikaks. Peamised rahvapärased nimetused on elaja-verekusemisrohi, hundipihlakas, kurejalg, partsijalg, soopihlakas, varesejalg, varesevarbad.

 Botaaniline kirjeldus 

Soopihl on poolpõõsas kõrgusega 30–90 cm.
 pisi|left|Botaaniline illustratsioon

 Õied 
Õied paiknevad väheseõielises hõredas õisikus. Taimel olemas ka kõrglehed. Nii õieraod kui ka tupp on harali liht- ja näärmekarvadega. Tupplehed on tume-purpurpunast värvi ja munaja kujuga, mis suurenevad viljumisel. Ebatavaliselt on kroonlehed tupplehtedega võrreldes lühemad, mõlemad on sama värvi. Kroonlehti on 5. Tolmukaid esineb palju. Õitsemisperiood kestab mai lõpust augustini. Soopihl on putuktolmleja. 

 Vili 
Vili, mis koosneb väikestest arvukatest pähklikestest, on oma tüübilt koguluuvili. Välimuselt ja ehituselt meenutab maasikat. Igas pähklises on peidus seeme. 

 Leht 

Lehelaba on oma kujult paaritusulgjas liitleht. Kaks või kolm lehekesepaari asetsevad rootsul lähestikku. Soopihl kuulub kaheiduleheliste klassi. Taime alusel on lehed pikarootsulised, tipu pool aga peaaegu rootsuta. Pealt on lehed rohelised, alt sinakasrohelist värvi ja karvakestega. Leheserv on teravahambuline. Abilehed leherootsuga pikalt liitunud, peal paiknevad kõrvakesed. 

 Vars 

Harilikul soopihlal on nii maapealseid kui ka maa-aluseid varsi. 

Maapealsed varred on enamjaolt üheaastased, püsti asendis või tõusvad. Alumises osas paljad, ülemises aga karvased ja kaetud näärmekarvadega. 

Maa-aluseks osaks on taime vee ja toitainete varude säilitaja – risoom. Risoom on pikk, roomav ja puitunud, sõlmekohtadel juurduv.

 Paljunemine 

Paljuneb nii seemnetega kui ka vegetatiivse organi risoomi abil.

 Keemiline koostis 
Soopihl on kootava toimega ravimtaim, kuna temas leidub palju parkaineid. Taime koostisse kuuluvad ka avanoidid, eeterlikud õlid ja C-vitamiin. Need ained tagavad taime antibakteriaalsed ja põletikuvastased omadused. Lisaks sisaldavad ürt ja juur tanniine ja flavonoidide, millele on omane valu vaigistav, põletikuvastane ja kootav toime.

 Taime kasvukohad 
Kasvab põhjapoolkera polaarses vööndis ja arktilistel aladel, kuid teda leidub ka Lõuna-Euroopas, Siberis, Kesk-Aasias. Eestis on laialt levinud. 
Eelistab niiskeid alasid: siirdesoid ja madalsoid, rabasid, lodu- ja soometsi, veekogude kaldaosi. Lubjarikastel aladel sagedam.

 Kasutamine 
 Droog ja kasutusviis 

Droogina kasutatakse ürti, lehti ja juurikat koos juurtega. Ürti kogutakse maist augustini ja taime maa-aluseid osi septembris-oktoobris. Ürti ja lehti korjatakse õitsemise ajal ja kuivatatakse mitte üle 40–50 °C temperatuuri juures. Säilitatakse kuivas ja pimedas kohas mitte üle 2 aasta. Tarvitatakse vesi- või alkoholtõmmisena ja mähisena. Õitsemise ajal korjatud lehtedest tehakse teed ja viinaleotist.

 Kasutamine rahvameditsiinis 
Rahvameditsiinis on kasutatud risoomikeedist, mis aitab kõhulahtisuse korral nii inimesel kui ka loomadel. Veel kasutati soopihla hambavalu ja luuvalu leevendamiseks. Jõelähtme vallas pesti soopihlaleotisega paistetunud kohti ja ohatisi. Põhjarahvad kasutasid soopihlaürdi hautisi liigesevalude ning teed gripi, külmetuse ja verejooksude korral. Värskelt korjatud soopihla leht parandab haavu.

 Kasutamine meditsiinis 
Taimeosadest tehtud tinktuuri kasutatakse reuma, närvi- ja liigesepõletiku, podagra leevendamiseks ning kõhuhädade korral. Soopihla lehtede vesitõmmisel arvatakse olevat pahaloomuliste kasvajate vastane profülaktiline toime. Maa-alustest osadest valmistatud alkoholtõmmist kasutatakse mao- ja rinnanäärmekasvaja korral, kuid selle kohta puuduvad teaduslikud uuringud.

 Vastunäidustus ja ohud 
Alkoholtinktuuri mitte kasutada rasedatel. Üldjuhul on tegemist suhteliselt ohutu ravimtaimega. Mõnel inimesel võib põhjustada naha allergilisi reaktsioone.

 Muud kasutusalad 
Soopihl on meetaim ning annab teele meeldiva maitse. Parkainete sisalduse tõttu kasutatakse värvainena ja naha parkimiseks. Õitest saadav värvaine värvib linase ja puuvillase riide liivakarva tooni, lambavilla aga punaseks. Soopihl on toiduks põhjapõtradele ja kobrastele.

 Viited 

 Kirjandus 
 Aili Paju. "Ravimtaimed taskus (1. osa). Tartu: Kirjastus Arbuja, 1993
 Ain Raal. "101 Eesti ravimtaime", Tallinn: Kirjastus Varrak, 2013
 Ain Raal, Mikk Sarv, Kristel Vilbaste. "Eesti ravimtaimed", Tallinn: Kirjastus Varrak, 2018

Välislingid


 Aed ja mets kui apteek. "Soopihl meenutab õitseajal vaarikaõisi. Maalehe Raamat

Kategooria:Maran
Kategooria:Eesti taimed